LATVIJAS REPUBLIKAS MINISTRU KABINETS

Projekts

2018. gada Rīkojums Nr.

Rīgā (prot. Nr. .§)

**Par valsts pētījumu programmu “Latve:**

**Latvijas mantojums un nākotnes izaicinājumi valsts ilgtspējai”**

 1. Saskaņā ar Zinātniskās darbības likuma 13. panta otrās daļas 3. punktu apstiprināt valsts pētījumu programmu “Latve: Latvijas mantojums un nākotnes izaicinājumi valsts ilgtspējai” (turpmāk – programma) 2018. – 2020. gadam.

2. Noteikt Izglītības un zinātnes ministriju par atbildīgo institūciju programmas īstenošanā.

3. Programmas kopējais finansējums ir 3 111 141 *euro*. Programmu finansē no Izglītības un zinātnes ministrijas valsts budžeta programmas 05.00.00 „Zinātne” apakšprogrammai 05.12.00 „Valsts pētījumu programmas” piešķirtajiem valsts budžeta līdzekļiem programmas īstenošanas nodrošināšanai.

4. Programmas virsmērķis: Nacionāla un eiropeiska, aktīva un uz attīstību vērsta pilsoniski atbildīga zināšanu sabiedrība iekļaujošai izaugsmei.

5. Programmas mērķis: Attīstīt cilvēkkapitālu, paplašināt zināšanu bāzi sociālajās un humanitārajās zinātnēs par Latvijas sabiedrības saliedētībai un iekļaujošai izaugsmei svarīgiem jautājumiem, tai skaitā par Latvijas valstiskuma vēsturi, eiropeiskajām vērtībām un ētiku, institūcijām un kultūru, kā arī globālajām norisēm un kontekstu, kas ietekmē Latvijas attīstību; definēt rīcības modeļus izglītotas un atbildīgas pilsoniskās sabiedrības nostiprināšanai, tādejādi sekmējot ilgtspējīgas un saliedētas Latvijas sabiedrības un valsts attīstību.

6. Noteikt šādus programmas uzdevumus:

6.1. attīstīt zināšanu bāzi par Latvijas valstiskuma idejas ģenēzi Latvijā, tās kultūrvēsturiskajiem priekšnoteikumiem kopējā Latvijas vēstures procesā, par demokrātisko vērtību nozīmi valsts un sabiedrības attīstībā un funkcionēšanā, par zināšanu kultūras attīstību dažādos vēstures periodos, par pilsoniskas un iekļaujošas sabiedrības veidošanos un tās kopējām vērtībām Latvijas vēsturē un mūsdienās, par dažādu etnisko un sociālo grupu lomu Latvijas kultūras vēsturē un valstiskuma veidošanās procesos, par kolektīvās atmiņas lomu mūsdienu politikā un valsts sabiedriskajos procesos, kā arī par Latvijas tautsaimniecības un tehnoloģiju attīstības vēsturi sabiedrības kultūras un identitātes veidošanās eiropeisko vērtību kontekstā, par sabiedrības adaptēšanās spēju dažādu ģeopolitisku un ekonomisku izaicinājumu kontekstā, par ētikas jautājumiem tehnoloģiju attīstībā, kas vērsti uz valsts ilgtspējīgu attīstību;

6.2. attīstīt zināšanu bāzi par Latvijas valsts vērtībām, sabiedrības institūciju pārvaldības jomu funkcionēšanu, par vērtību attīstību Latvijas teritorijā vēstures gaitā, par demokrātisko vērtību nozīmi, par valsts tiesībām un to attīstību ietekmējošajiem faktoriem, par Eiropas Savienības pārvaldības institūcijām un politikām, par sabiedrības tiesībām, par atbildību un līdzdarbošanās mehānismiem valsts kopējās attīstības procesā, par to, kā sabiedrības vērtības ietekmē tās rīcību, par ietekmējošajiem faktoriem, kāpēc sabiedrība pieņem vai noraida viedokļus, kā arī izstrādāt iespējamos rīcības modeļus atbildīgas, aktīvas un Latvijai piederīgas pilsoniskās sabiedrības tālākai pilnveidošanai;

* 1. attīstīt zināšanu bāzi par globālām ģeopolitiskām un starptautiskāmnorisēm, kā arī par potenciālām sabiedrības radikalizācijas tendencēm, kas tiešā vai netiešā veidā ietekmē Latvijas iekšējo un ārējo drošību, iedzīvotāju labklājību,kā arī ekonomikas attīstību, tādejādi veidojot starptautisko kontekstu valsts attīstībai;
	2. attīstīt zināšanu bāzi par daudzveidīgiem Latvijas kultūras un kultūrvēsturiskiem procesiem, par sabiedrības kultūras un identitātes veidošanos, par izpausmēm sabiedrībā, kas saistītas ar rietumu demokrātijas un kultūras vērtību apdraudējumu, par citu kultūru vērtību un reliģiju attīstību un ietekmes potenciālu Latvijas kultūrtelpā nākotnē, tai skaitā dažādās jauniešu subkultūrās;
	3. attīstīt zināšanu bāzi par Latvijai nozīmīgajiem izaicinājumiem demogrāfijā un migrācijā, par iedzīvotāju skaita samazināšanos saistībā ar migrāciju un dzimstības līmeni, par reģionālo kontekstu šajos jautājumos, par kultūras nozīmi reģionu revitalizācijā, kā arī par augsta talanta speciālistu migrācijas jautājumiem, tostarp par intelektuālā darbaspēka aizplūšanu un ieplūšanu.

7. Noteikt programmai šādus kopīgus (horizontālos) uzdevumus:

7.1. cilvēkkapitāla attīstībai:

7.1.1.veidot un attīstīt individuālu zinātnieku grupas programmas tematiskajās jomās;

7.1.2. veidot un attīstīt starpdisciplināras starptautiski konkurētspējīgas zinātnieku grupas, kas zinātniskajā darbībā izmanto jaunākās pētniecības metodes un tehnoloģijas;

7.1.3. attīstīt zinātnisko grupu sadarbību ar atbilstošu tautsaimniecības nozari, tostarp , sagatavojot šīs nozares vajadzībām atbilstošus speciālistus;

7.1.4. iesaistīties izglītības procesā, nodrošinot prakses un darba iespējas studējošajiem , attīstot ar programmu saistītas maģistratūras un doktorantūras programmas;

7.1.5. iesaistīties starptautiskos sadarbības tīklos un konsorcijos, kā arī īstenot projektus Eiropas Savienības ietvarprogrammas un citu starptautisko programmu ietvaros.

* 1. sabiedrības un atbilstošo mērķa grupu informēšanai un iesaistei:
		1. veicināt zināšanu pārnesi, iesaistot sabiedrību un veicinot tās izpratni par pētniecības lomu un devumu sabiedrībai nozīmīgu jautājumu risināšanā, kā arī iesaistot atbilstošās mērķa grupas;
		2. veicināt zināšanu pārnesi, nodrošinot rīcībpolitikas plānošanu un tās īstenošanas izvērtēšanu.

8. Programmas īstenošanu var pagarināt līdz vienam gadam, ja tas ir nepieciešams programmas un tās projektu rezultātu nostiprināšanai un publiskošanai, bez papildus finansējuma piešķiršanas.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

 Dreimane, 60777970

 lana-franceska.dreimane@izm.gov.lv

 Depkovska, 67047772

anita.depkovska@izm.gov.lv